次韻王介山別齋職
作者：方一夔
朝代：宋

paragraphs: 葛溪練練鋪瓊氈，仙人燒丹幾何年。
庠老三年住仙窟，歸騎踟躕鞭不前。
當今越雪竟誰是，危坐臯比紛不恥。
區區升斗老英雄，得失何殊釣溫水。
惟君挾策從東來，家傳瓢履師顔回。
後來終竟祠石室，此去應難隠釣臺。
青山笑我逢遲暮，怪奇文字無人覷。
誰麾清夢落東安，疎頑尚費推擠去。
悠悠雲水交情中，荆州篠簜慙中空。
琤餘韻逐飛鞚，詩老箭鋒那可衝。
男兒事業人人有，氣概相期向杯酒。
他年擁節過子陵，莫道故交翻覆手。